和張公敘別古風
作者：羅從彥
朝代：宋

paragraphs: 良工創新第，瀟灑侔洞府。
經營未畢工，四面方興渚。
蛟龍忽夜徙，空中震雷雨。
親舊賀于門，主人迎孔戶。
連喚鳳兒來，藏書幾多部。
爲我張廣筵，酬賓酌以旅。
人謂主公賢，敦朴嗤峻宇。
規模出心匠，務卑由乃祖。
欲圖久安逸，勿辭暫勞苦。
忠孝闡門家，詩禮光族緒。
居室云苟完，謙沖彌自處。
玉石不分別，鶴雞謾爲侶。
顧予局促輩，鄉評少推許。
嘗遊莊嶽間，喜作齊人語。
何幸天相之，幡然交鄒魯。
早年欽大名，馳書聊以序。
比來揖清風，談笑揮玉麈。
見之名利盡，久侍豈無補。
素志以深酬，青眼猶相與。
默念湯盤頌，未爲傾肺腑。
何當惠古風，錦繡施牋楮。
妙曲誠寡和，取則憑柯斧。